Meddelelse om indledning af en udløbsundersøgelse af antidumpingforanstaltningerne vedrørende importen af tekstureret garn af endeløse polyesterfibre med oprindelse i Malaysia

(2002/C 135/09)

Efter offentliggørelsen af en meddelelse om det forestående udløb(1) af gyldigheden af antidumpingforanstaltningerne vedrørende importen af tekstureret garn af endeløse polyesterfibre med oprindelse i Malaysia (i det følgende benævnt "det pågældende land") har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 2238/2000(3) (i det følgende benævnt "grundforordningen").

1. Anmodning om en fornyet undersøgelse

Anmodningen blev indgivet den 5. marts 2002 af Den Internationale Komité for Rayon og Syntetiske Fibre (ICRSF) (i det følgende benævnt "ansøgeren") på vegne af producenter, der tegner sig for en væsentlig del, i dette tilfælde mere end 35 % af den samlede produktion i Fællesskabet af tekstureret garn af endeløse polyesterfibre (PTY).

2. Vare

Den vare, der undersøges, er tekstureret garn af endeløse polyesterfibre (i det følgende benævnt "den pågældende vare"), som for øjeblikket tariferes under KN-kode 5402 33 00. Denne KN-kode angives kun til orientering.

3. Gældende foranstaltninger

De gældende foranstaltninger er en endelig antidumpingtold, som indførtes ved Rådets forordning (EF) nr. 1001/97(4), senest ændret ved forordning (EF) nr. 1992/2000(5).

4. Begrundelse for den fornyede undersøgelse

Anmodningen er begrundet med, at foranstaltningernes udløb sandsynligvis vil medføre, at der igen vil finde dumping sted med deraf følgende skade for erhvervsgrenen i Fællesskabet.

Med hensyn til den fornyede dumping hævdes det også, at eksporten til andre tredjelande (f.eks. USA og Sydkorea) sker til dumpingpriser. Da visse malaysiske selskaber har fortsat dumpingen i perioden for foranstaltningernes indførelse, hævdes det også, at det er sandsynligt, at dumping igen vil finde sted.

Ansøgeren hævder desuden, at yderligere skade for erhvervsgrenen er sandsynlig. I denne forbindelse har ansøgeren fremlagt beviser for, at hvis foranstaltningerne bortfalder, vil den nuværende import af det pågældende produkt sandsynligvis stige som følge af den store uudnyttede produktionskapacitet i det pågældende land.

Det hævdes også, at det er sandsynligt, at importen af det pågældende produkt vil stige på grund af mætningen af det asiatiske marked. Dette kan føre til, at eksporten vil blive omledt til Fællesskabet.

Ansøgeren hævder endvidere, at ophøret af skaden forårsaget af den malaysiske import skyldes de eksisterende foranstaltninger, og at hvis foranstaltningerne bortfalder, vil importen af den pågældende vare til dumpingpriser sandsynligvis stige betydeligt og medføre yderligere skade for erhvervsgrenen i Fællesskabet.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den iværksætter derfor en sådan undersøgelse i henhold til artikel 11, stk. 2, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå, om der er sandsynlighed for, at foranstaltningernes udløb vil medføre fortsat eller fornyet dumping og skade.

a) Stikprøver

I betragtning af det åbenbare store antal parter, der er involveret i denne procedure, kan Kommissionen beslutte at anvende stikprøver i henhold til artikel 17 i grundforordningen.

i) Stikprøver for importører

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle importører, der ikke er forbundne til producenter i det pågældende land eller repræsentanter, som handler på deres vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b, nr. i), i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- selskabets omsætning i euro i perioden fra 1. april 2001 til 31. marts 2002

- antallet af ansatte

- nøjagtig angivelse af selskabets aktiviteter med hensyn til den pågældende vare

- mængden (i tons) og omsætningen (i euro) af importen af den pågældende vare, der er solgt i Fællesskabet i perioden fra 1. april 2001 til 31. marts 2002

- navnene på alle forretningsmæssigt forbundne selskaber(6), der er involveret i produktionen og/eller salget (på eksport- og/eller hjemmemarkedet) af den pågældende vare samt nøjagtig angivelse af disse selskabers aktiviteter

- alle andre relevante oplysninger, der vil kunne hjælpe Kommissionen ved udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg på stedet med henblik på kontrol af besvarelsen.

ii) Endelig udvælgelse af stikprøven

Alle interesserede parter, der ønsker at indgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i punkt 6, litra b, nr. i), i denne meddelelse.

Kommissionen agter at foretage den endelige udvælgelse til stikprøven, når den har konsulteret alle berørte parter, som har givet udtryk for vilje til at indgå i stikprøven.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b, nr. ii), i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til de eksportører og producenter i Malaysia, til alle sammenslutninger af eksportører og producenter, til importørerne og til alle importørsammenslutninger, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det pågældende eksportland.

Alle parter bør omgående kontakte Kommissionen pr. telefax for at få fastslået, om de er opført i anmodningen, og om nødvendigt anmode om et spørgeskema inden for den frist, der er fastsat i punkt 6, litra a), nr. i), idet den frist, der er fastsat i punkt 6, litra a), nr. ii), i denne meddelelse, gælder for alle interesserede parter.

c) Indsamling af oplysninger og høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Disse oplysninger og dokumentationen skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal fremsættes inden for den frist, der er fastsat i punkt 6, litra a), nr. iii), i denne meddelelse.

5.2. Procedure for vurdering af Fællesskabets interesser

Hvis sandsynligheden for fortsat eller fornyet dumping med deraf følgende skade bekræftes, vil der i overensstemmelse med artikel 21 i grundforordningen blive truffet afgørelse om, hvorvidt det vil være i Fællesskabets interesse at opretholde eller ophæve antidumpingforanstaltningerne. Erhvervsgrenen i Fællesskabet, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den frist, der er fastsat i punkt 6, litra a), nr. ii), i denne meddelelse, forudsat at de kan bevise, at der er en objektiv forbindelse mellem deres aktiviteter og den pågældende vare. De parter, der har handlet i overensstemmelse med ovenstående, kan anmode om at blive hørt inden for den frist, der er fastsat i punkt 6, litra a), nr. iii), i denne meddelelse, og skal angive de særlige grunde til, at de bør høres. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes med faktuelle oplysninger.

6. Frister

a) Generelle frister

i) For at anmode om et spørgeskema

Alle parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør anmode om et spørgeskema snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at give sig til kende og indsende besvarelser af spørgeskemaet og andre oplysninger

Alle interesserede parter må, hvis der skal tages hensyn til deres bemærkninger i forbindelse med undersøgelsen, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b), nr. ii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist vedrørende stikprøver

i) Alle oplysninger, som er relevante for udvælgelsen af stikprøven, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at høre berørte parter, som har givet udtryk for vilje til at indgå i stikprøven, om den endelige udvælgelse af denne inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Kontor: TERV - 0/13 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelse, positiv eller negativ, på grundlag af de foreliggende faktiske oplysninger i overensstemmelse med artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 248 af 6.9.2001, s. 2.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 145 af 5.6.1997, s. 1.

(5) EFT L 238 af 22.9.2000, s. 1.

(6) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).